|  |  |  |
| --- | --- | --- |
|  | **Lausuntoyhteenveto** | LVM/1051/03/2017 |
|  |  |  |
| PAO/PPE/ Still ja Tervahauta  Irja |  |  |
|  | 26.2.2019 |  |
|  |  |  |

**Lausuntoyhteenveto luonnoksesta valtioneuvoston asetukseksi ajoneuvojen liikennekelpoisuuden valvonnasta**

**Yleistä**

Lausuttavana olleessa asetusluonnoksessa esitettiin O2-luokan perävaunujen ja muiden kuin luvanvaraisessa liikenteessä käytettävien yli 40-vuotiaiden ajoneuvojen määräaikaiskatsastusvelvollisuudesta luopumista. Lausunnot pyydettiin ajalla 23.1.-20.2.2019. Lausuntoja saatiin yhteensä 77, joista 41 oli yksityishenkilöiden antamia. Muita lausunnon antaneita tahoja olivat:

Ministeriöt ja viranomaiset: Liikenne- ja viestintävirasto, Liikenneturva, Poliisihallitus.

Etujärjestöt ja muut kansalaisyhteiskunnan toimijat: SF-Caravan ry, FHRA ry, Matkailuajoneuvotuojat ry, Linja-autoliitto ry, Suomen Motoristit ry, Koneyrittäjien liitto ry, Mobilia säätiö, Suomen Matkamersut ry, Onnettomuustutkintainstituutti OTI, Autokatsastajat AK ry, Moottoriajoneuvojen Katsastusmiehet MKM ry, Autohistoriallinen Seura ry, Autotuojat ja -teollisuus ry, Autoalan Keskusliitto ry, Suomen Hippos ry, Suomen Ravivalmentajat ry, Suomen ajoneuvohistoriallinen keskusliitto – SAHK ry, Yksityisten Katsastustoimipaikkojen Liitto ry,

Yritykset: jn-tarvike, Alberni Oy, Peräahon Kone Ky, Willi's Motors, Tikini Oy, Lapin Caravanhuolto Oy, Suomen Trailertuonti Oy, M-Katsastus Oy, Teohydrauli Oy, Tattarisuon Autokatsastus Oy, Metsänkorjuu Pulkkinen Oy, Oy Testmill Ltd, K1 Katsastajat Oy, A-Katsastus Oy, Vansport Oy

Sisäministeriö ja Auto- ja kuljetusalan työntekijäliitto AKT Ry ilmoittivat ettei niillä ollut esityksestä lausuttavaa.

Ehdotettuja muutoksia kannattaneet näkivät hallinnollisen taakan pienenevän ja ajoneuvoharrastuksen kustannusten laskevan. Katsastusvelvollisuuden vapautusta yleisesti vastustaneissa lausunnoissa tuotiin esiin määräaikaiskatsastuksen ohjausvaikutus ajoneuvojen kunnossapitoon ja se, että vaikka liikenneturvallisuusvaikutukset eivät olisikaan tilastojen perusteella merkittäviä, ei katsastusvelvollisuuden vapauttaminen kuitenkaan parantaisi liikenneturvallisuutta. Lisäksi tuotiin esiin se, ettei katsastuksesta aiheutuvat kustannukset kansalasille ole esitettyjen ajoneuvojen osalta kuin joitakin kymmeniä euroja. Taloudellisten vaikutusten osalta lukuisat lausujat näkivät ehdotetun lisäävän kansalaisten eriarvoisuutta. Liikenneturvallisuuden kannalta muutokset nähtiin negatiivisina tai lähes merkityksettöminä. Ehdotuksia kokonaisuudessaan vastustaneissa lausunnoissa tuotiin esiin myös määräaikaiskatsastusvelvollisuuden työllistävät vaikutukset katsastus- ja korjaamoalalla.

**Muiden kuin luvanvaraisessa käytössä olevien yli 40-vuotiaiden ajoneuvojen määräaikaiskatsastusvelvollisuudesta luopumista koskeva ehdotus**

Annetuista lausunnoista 58:ssä otettiin kantaa yli 40- vuotiaiden ajoneuvojen määräaikaiskatsastusvelvollisuudesta luopumista koskevaan ehdotukseen. Näistä 40 oli määräaikaiskatsastusvelvollisuudesta luopumisen kannalla ja 18 vastaan.

Ehdotuksen puolesta lausui 32 yksityishenkilöä, Suomen Matkamersut ry, Finnish Hot Rod Association FHRA ry, Autohistoriallinen Seura ry, Suomen Motoristit ry, Peräahon Kone Ky, Willi's Motors, Mobilia säätiö ja Liikenne- ja viestintävirasto. Vastaan lausui 5 yksityishenkilöä, Liikenneturva, Poliisihallitus, Autokatsastajat AK ry, Autotuojat ja -teollisuus ry sekä Autoalan Keskusliitto ry, Linja-autoliitto ry, Moottoriajoneuvojen Katsastusmiehet MKM Ry, Onnettomuustietoinstituutti OTI, Suomen ajoneuvohistoriallinen keskusliitto – SAHK ry, Yksityisten Katsastustoimipaikkojen Liitto ry (YKL ry), A-Katsastus Oy, K1 Katsastajat Oy, Tattarisuon Autokatsastus Oy ja M-Katsastus Oy.

Esitystä kannattaneet lausunnonantajat toivat esiin erityisesti sen, että vanhat ajoneuvot ovat yleensä harrastekäytössä, ne ovat tästä syystä hyvin huollettuja ja niitä käytetään vähän ja liikenneturvallisuuden kannalta edullisesti kesäaikaan. Näin ollen ajoneuvojen määräaikaiskatsastusvelvollisuudesta luopumisen liikenneturvallisuusvaikutukset nähtiin vähäiseksi. Useassa lausunnossa tuotiin esiin se, että Ruotsissa on käytössä vastaava järjestelmä 50 vuoden rajalla. Joissain lausunnoissa esitettiin myös museoajoneuvojen määräaikaiskatsastusvelvollisuudesta luopumista tai ainakin katsastusaikavälin harventamista. Esitystä kannattaneet pitivät ehdotusta kulttuurihistoriallisesti kannatettavana. Joissain lausunnoissa epäiltiin määräaikaiskatsastusvelvollisuudesta luopumisen mahdollisesti lisäävän kokonaan tai ilman muutoskatsastusta kiellettyjen rakennemuutosten tekemistä ajoneuvoihin.

Liikenneturva huomautti hylkäysprosentin olleen vuonna 2016 korkea 16,7 %, minkä ei voida katsoa puhuvan katsastusten tarpeettomuudesta. Poliisihallitus katsoi määräaikaiskatsastuksen pitävän yllä omistajien intressiä pitää ajoneuvonsa liikennekuntoisena. Useat esitystä vastustaneet lausujat totesivat, että kaikki vanhat ajoneuvot eivät ole harrastekäytössä ja voivat näin ollen olla huonokuntoisia eikä niiden määräaikaiskatsastuksesta tulisi luopua. Osassa ehdotusta vastustaneissa lausunnoissa ehdotettiin ainoastaan museoajoneuvojen määräaikaiskatsastusvelvollisuudesta luopumista.

**O2 –luokan perävaunujen määräaikaiskatsastusvelvollisuudesta luopumista koskeva ehdotus**

Annetuista lausunnoista 43:ssä otettiin kantaa O2-luokan perävaunujen katsastusvelvollisuudesta luopumista koskevaan ehdotukseen. Näistä 9 oli määräaikaiskatsastusvelvollisuudesta luopumisen kannalla ja 33 vastaan. Puolesta lausui 5 yksityishenkilöä, Liikenne- ja viestintävirasto, Finnish Hot Rod Association FHRA ry, Koneyrittäjien liitto ry, Metsänkorjuu Pulkkinen Oy ja Vansport Oy. Vastaan lausui 12 yksityishenkilöä, Tikini Oy, Teohydrauli Oy, Suomen Trailertuonti Oy, Oy Testmill Ltd, Lapin Caravanhuolto Oy, Alberni Oy, Suomen Hippos ry sekä Suomen Ravivalmentajat ry (yhteinen lausunto), Matkailuajoneuvotuojat ry, jn-tarvike, Tattarisuon Autokatsastus Oy, M-Katsastus Oy, K1 Katsastajat Oy, A-Katsastus Oy, Yksityisten Katsastustoimipaikkojen Liitto ry (YKL ry), Onnettomuustietoinstituutti OTI, Moottoriajoneuvojen Katsastusmiehet MKM Ry, Autotuojat ja -teollisuus ry sekä Autoalan Keskusliitto ry, Autokatsastajat AK ry, Poliisihallitus, Liikenneturva. SF-CARAVAN RY:n lausunnossa ei nimenomaisesti kannatettu tai vastustettu ehdotusta, vaan tuotiin esiin muun muassa se, että katsastuksesta vapauttaminen ei ainakaan parantaisi liikenneturvallisuutta ja liikennevalvonnan merkitys ajoneuvojen liikennekelpoisuuden valvonnassa lisääntyisi.

O2-luokan perävaunujen määräaikaiskatsastusvelvollisuuden vapautusta koskevaa ehdotusta pidettiin liikenneturvallisuutta vaarantavana ehdotuksena. Liikenneturva, Poliisihallitus, Suomen Hippos ja K1-katsastajat huomauttivat luokan perävaunujen käyttämisestä eläinkuljetuksiin ja, että noin joka toisessa katsastetuista luokan vaunuista todettiin vuonna 2016 vikahavainto, joka johti hylkäykseen näistä noin joka toisessa. Poliisihallitus toi esiin sen, että O2-luokan perävaunuja käytetään ajoittain myös vaarallisten aineiden kuljetuksiin.

Liikenneturva ja Poliisihallitus totesivat tien päällä tapahtuvan valvonnan olevan huonosti soveltuvaa jarrujen kunnon ja muidenkin kohteiden valvontaan. Poliisihallitus, Onnettomuustutkintainstituutti ja Testmill Oy toteavat jarrujen jumittavan satunnaisen käytön tuloksena ja määräaikaiskatsastuksen olevan tehoste vaunujen kunnon ylläpidossa. Muutamassa ehdotusta vastustaneessa lausunnossa esitettiin määräaikaiskatsastusvelvollisuuden laajentamista myös O1-luokan perävaunuihin. Useassa lausunnossa todettiin O2-luokan ajoneuvojen määräaikaiskatsastusvelvollisuudesta luopumisen siirtävän vastuuta ajoneuvon omistajan ja kuljettajan vastuulle. Joissakin ehdotusta vastustaneissa lausunnoissa tuotiin lisäksi esiin se, että O2-luokan perävaunuja vuokrataan jonkin verran eikä käyttäjällä näissä tapauksissa ole juurikaan mahdollisuutta vaikuttaa ajoneuvon kuntoon.